**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ԸՆՏԱՆԵԿԱՆ ԲՌՆՈՒԹՅԱՆ ԿԱՆԽԱՐԳԵԼՄԱՆ ԵՎ ԸՆՏԱՆԵԿԱՆ ԲՌՆՈՒԹՅԱՆ ԵՆԹԱՐԿՎԱԾ ԱՆՁԱՆՑ ՊԱՇՏՊԱՆՈՒԹՅԱՆ ՄԱՍԻՆ**

**ԳԼՈՒԽ 1. ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան և նպատակը**

1. Սույն օրենքը կանոնակարգում է ընտանեկան բռնության կանխարգելման և ընտանեկան բռնության ենթարկված անձանց պաշտպանության կազմակերպաիրավական հիմքերը, սահմանում է ընտանեկան բռնության հասկացությունը, ընտանեկան բռնության կանխարգելման և ընտանեկան բռնության ենթարկված անձանց պաշտպանության բնագավառում իրավասու մարմինների լիազորությունները, պաշտպանության միջոցների տեսակները, դրանց կիրառման հիմքերը, ընտանեկան բռնության դեպքերի կենտրոնացված հաշվառման կարգը, ընտանեկան բռնության ենթարկված անձանց վերաբերյալ տեղեկությունների իրավական պաշտպանության առանձնահատկությունները:

2. Սույն օրենքը նպատակ է հետապնդում`

1) ձևավորել ընտանեկան բռնության կանխարգելման, ընտանեկան բռնության ենթարկվածների անվտանգության և պաշտպանության, նրանց իրավունքների և օրինական շահերի, այդ թվում` արդարադատության մատչելիության ապահովման համար անհրաժեշտ իրավական կառուցակարգեր.

2) կանոնակարգել ընտանեկան բռնության կանխարգելման և ընտանեկան բռնության ենթարկված անձանց պաշտպանության ուղղությամբ պատասխանատու մարմինների գործունեությունը.

3) ապահովել ընտանեկան բռնության ենթարկվածներին հոգեբանական և նյութական աջակցություն տրամադրելու և նրանց սոցիալական վերականգնման համար պատասխանատու մարմինների գործունեության համար իրավական հիմքեր:

**Հոդված 2. Ընտանեկան բռնության կանխարգելման և ընտանեկան բռնության ենթարկված** **անձանց պաշտպանության սկզբունքները**

1. Պետական և տեղական ինքնակառավարման մարմինները, դրանց պաշտոնատար անձինք, հասարակական կազմակերպությունները և ֆիզիկական անձինք ընտանեկան բռնության կանխարգելման և ընտանեկան բռնության ենթարկված անձանց պաշտպանության բնագավառում իրենց գործունեությունն իրականացնելիս առաջնորդվում են հետևյալ սկզբունքներով՝
2. ընտանեկան բռնության ենթարկված անձանց անվտանգության ապահովման և պաշտպանության առաջնայնության.
3. ընտանիքի՝ որպես հասարակության բնական և հիմնական բջիջի աջակցության.
4. երեխայի շահերի առաջնահերթության.
5. իրավահավասարության ապահովման և խտրականության արգելքի.
6. արդարադատության մատչելիության.
7. մասնավոր և ընտանեկան կյանքի վերաբերյալ տեղեկությունների անձեռնմխելիության.
8. պետական, տեղական ինքնակառավարման մարմինների և քաղաքացիական հասարակության միջև համագործակցության:

**Հոդված 3. Ընտանեկան բռնությունը և դրա տեսակները**

1. Ընտանեկան բռնությունը ֆիզիկական, սեռական, հոգեբանական կամ տնտեսական բնույթի բռնի արարքների կիրառումն է ընտանիքի անդամների կամ նախկինում ընտանիքի անդամներ հանդիսացած անձանց միջև՝ անկախ նրանից, թե արդյոք բռնություն գործադրած անձը և բռնության ենթարկվածը բնակվել կամ բնակվում են համատեղ:

2. Ընտանեկան բռնության տեսակներն են՝

1) ֆիզիկական բռնություն` ծեծը, կամ դիտավորությամբ ֆիզիկական ցավ կամ ֆիզիկական տառապանք պատճառելը, կամ ցանկացած եղանակով առողջությանը դիտավորությամբ վնաս պատճառելը, ինչպես նաև ազատությունից ապօրինի զրկելը.

2) սեռական բռնություն` Հայաստանի Հանրապետության քրեական օրենսգրքով նախատեսված՝ սեռական անձեռնմխելիության և սեռական ազատության դեմ ուղղված հանցագործությունները.

3) հոգեբանական բռնություն` դիտավորությամբ հոգեկան ուժեղ տառապանք պատճառելը՝ այդ թվում՝ ֆիզիկական, սեռական կամ տնտեսական բռնություն գործադրելու սպառնալիքը, հետամտումը, արժանապատվության պարբերական նվաստացումը, սոցիալական ծայրահեղ մեկուսացումը.

4) տնտեսական բռնություն` դիտավորությամբ բնակության վայրից, սննդից կամ այլ անհրաժեշտ միջոցներից զրկելը, որոնց նկատմամբ անձն ունի օրենքով սահմանված՝ տնօրինման, տիրապետման կամ օգտագործման իրավունք, ինչպես նաև անձի աշխատելու իրավունքն ապօրինաբար սահմանափակելը կամ օրենքով նախատեսված այլ աղբյուրներից նյութական միջոցներ ստանալն արգելելը:

**Հոդված 4. Օրենքի հիմնական հասկացությունները**

1.Սույն օրենքի իմաստով օգտագործվող հիմնական հասկացություններն են`

1) ընտանիքի անդամներ՝ ամուսին, ծնող (մայր կամ հայր)՝ այդ թվում՝ խորթ ծնող, որդեգրող ծնող, խնամատար ծնող, երեխա (նաև՝ որդեգրված, խորթ, հոգեզավակ), տատ, պապ, քույր և եղբայր (նաև՝ համամայր կամ համահայր), որդեգրող ծնողի ամուսին, ամուսնու ծնողներ և քույր և եղբայր, վերջիններիս համար՝ փեսան և հարսը.

2) ամուսին՝ քաղաքացիական կացության ակտերի պետական գրանցում իրականացնող մարմիններում՝ Հայաստանի Հանրապետության օրենսդրությամբ սահմանված կարգով ամուսնությունը գրանցած, ինչպես նաև փաստական ամուսնական հարաբերությունների մեջ գտնվող անձինք.

3) հետամտում՝ դիտավորությամբ շարունակաբար սպառնալից գործողություններ կատարելը, որոնք անձի մոտ վախ են հարուցում սեփական անվտանգության համար.

4) սոցիալական ծայրահեղ մեկուսացում՝ սոցիալական կյանքին մասնակցելու, իսկ չափահաս անձանց պարագայում՝ նաև ինքնուրույն այլ անձանց հետ շփումներ ունենալու հնարավորությունից զրկում.

5) ապաստարան**`** ընտանեկան բռնության ենթարկվածների և (կամ) նրանց խնամքի տակ գտնվող անձանց տրամադրվող անվտանգ ժամանակավոր կացարան, որտեղ նրանց տրամադրվում են «Սոցիալական աջակցության մասին» Հայաստանի Հանրապետության օրենքով նախատեսված սոցիալական ծառայություններ.

6) ենթադրաբար ընտանեկան բռնություն գործադրած անձ՝ անձ ում նկատմամբ կայացվել է պաշտոնական նախազգուշացման որոշում կամ ում նկատմամբ հարուցվել է քրեական հետապնդում.

7) ընտանեկան բռնություն գործադրած անձ` անձ, ում նկատմամբ սույն օրենքով սահմանված կարգով կայացվել է անհետաձգելի միջամտության կամ պաշտպանական որոշում կամ ում նկատմամբ համապատասխան հանցանքի կատարման փաստը հաստատող մեղադրական դատավճիռն օրինական ուժի մեջ է մտել.

8) ենթադրաբար ընտանեկան բռնության ենթարկված անձ**՝** անձ ում վերաբերյալ ընդունվել է ընտանեկան բռնության ենթարկվածի նախնական նույնացման մասին եզրակացություն, կամ ում նկատմամբ ենթադրաբար գործադրված ընտանեկան բռնության կապակցությամբ կայացվել է պաշտոնական նախազգուշացման որոշում կամ հարուցվել է քրեական հետապնդում.

9)ընտանեկան բռնության ենթարկված անձ**`** անձ, ով, ըստ անհետաձգելի միջամտության կամ պաշտպանական որոշման, կամ դատարանի օրինական ուժի մեջ մտած դատավճռի, տուժել է ընտանեկան բռնությունից.

10) խնամքի տակ գտնվող անձ՝ երեխա, տարեց կամ հաշմանդամություն ունեցող անձ, որը բնակվում է ընտանեկան բռնության ենթարկված կամ ենթադրաբար ենթարկված անձի հետ և որին վերջինս մշտապես հոգ է տանում.

11) ընտանեկան բռնության ենթարկվածի նախնական նույնացման մասին եզրակացություն՝ Աջակցության կենտրոնի, ոստիկանության կամ բժշկական հաստատության, իսկ «Սոցիալական աջակցության մասին» Հայաստանի Հանրապետության օրենքով սահմանված դեպքում՝ նաև նույն օրենքով նախատեսված՝ սոցիալական ծառայություններ տրամադրող տարածքային մարմինների կողմից տրվող՝ առերևույթ ընտանեկան բռնության ենթարկված լինելու մասին փաստաթուղթ, որը նախնական նույնացված անձին հնարավորություն է տալիս օգտվելու սույն օրենքով նախատեսված Աջակցության կենտրոնի և ապաստարանի կողմից տրամադրվող ծառայություններից, ինչպես նաև անվճար իրավաբանական և առաջնային բժշկական օգնությունից.

12) ընտանեկան բռնության ենթարկվածի նույնացում՝ անհետաձգելի միջամտության և պաշտպանական որոշումները, ինչպես նաև օրինական ուժի մեջ մտած դատավճիռը համարվում են ընտանեկան բռնության ենթարկվածի նույնացում՝ սույն օրենքի իմաստով: Նույնացված անձը հնարավորություն ունի օգտվելու սույն օրենքով նախատեսված Աջակցության կենտրոնի և ապաստարանի կողմից տրամադրվող ծառայություններից, անվճար իրավաբանական և առաջնային բժշկական օգնությունից, ինչպես նաև ընտանեկան բռնության ենթարկվածների աջակցության հատուկ հաշվեհամարից.

13) ընտանեկան բռնության անմիջականորեն սպառնացող վտանգ՝ հիմնավոր ենթադրություն, որ անձի ֆիզիկական, սեռական կամ հոգեկան անձեռնմխելիությանը վրահաս վնաս է սպառնում:

**ԳԼՈՒԽ 2. ԸՆՏԱՆԵԿԱՆ ԲՌՆՈՒԹՅԱՆ ԿԱՆԽԱՐԳԵԼՄԱՆ ԵՎ ԸՆՏԱՆԵԿԱՆ ԲՌՆՈՒԹՅԱՆ ԵՆԹԱՐԿՎԱԾ ԿԱՄ ԵՆԹԱԴՐԱԲԱՐ ԵՆԹԱՐԿՎԱԾ ԱՆՁԱՆՑ ՊԱՇՏՊԱՆՈՒԹՅԱՆ ԳՈՐԾԱՌՈՒՅԹՆԵՐ ԻՐԱԿԱՆԱՑՆՈՂ ՄԱՐՄԻՆՆԵՐԸ ԵՎ ՀԱՏՈՒԿ ԿԱՌՈՒՅՑՆԵՐԸ ԵՎ ԴՐԱՆՑ ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԸ**

**Հոդված 5. Ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության գործառույթներ իրականացնող մարմինները և հատուկ կառույցները**

1. Ընտանեկան բռնության կանխարգելումը և ընտանեկան բռնության ենթարկված կամ ենթադրաբար ենթարկված անձանց պաշտպանությունն իրենց գործառույթների շրջանակներում իրականացնում են`

1) Ընտանեկան բռնության կանխարգելման խորհուրդը.

2) սոցիալական հարցերի ոլորտում Հայաստանի Հանրապետության կառավարության լիազորած հանրապետական գործադիր մարմինը (այսուհետ` Լիազոր մարմին).

3) Հայաստանի Հանրապետության ոստիկանությունը (այսուհետ` Ոստիկանություն).

4) կրթության ոլորտի լիազոր հանրապետական գործադիր մարմինը.

5) առողջապահության ոլորտի լիազոր հանրապետական գործադիր մարմինը.

6) խնամակալության և հոգաբարձության մարմինները.

7) ընտանեկան բռնության ենթարկվածներին աջակցություն ցույց տվող հատուկ կառույցները`

ա. Աջակցության կենտրոնները.

բ. ապաստարանները:

2. Հանրապետական գործադիր մարմինները և տեղական ինքնակառավարման մարմիններն իրենց լիազորությունների շրջանակներում աջակցում են ընտանեկան բռնության կանխարգելմանը և ընտանեկան բռնության ենթարկված կամ ենթադրաբար ենթարկված անձանց պաշտպանությանը և համագործակցում են Լիազոր մարմնի հետ: Նշված մարմինները նաև մասնակցում են ընտանեկան բռնության ենթարկվածներին և նրանց ընտանիքի անդամներին հոգեբանական և նյութական աջակցություն ցուցաբերելուն ուղղված միջոցառումների իրականացմանը:

**Հոդված 6. Ընտանեկան բռնության կանխարգելման խորհրդի գործառույթները և դրա ստեղծման կարգը**

1. Ընտանեկան բռնության կանխարգելման խորհուրդը ՀՀ վարչապետին կից խորհրդատվական մարմին է, որիգործառույթներն են`

1) նախապատրաստել ընտանեկան բռնության կանխարգելման բնագավառում պետական ռազմավարության նախագիծը, դրա իրականացմանն ուղղված ծրագրերը և դրանք ներկայացնել Հայաստանի Հանրապետության վարչապետին.

2) քննարկել ընտանեկան բռնության կանխարգելմանն առնչվող առանձին հարցեր, հրատապ խնդիրներ և մշակել համապատասխան առաջարկություններ.

3) նպաստել պետական կառավարման և տեղական ինքնակառավարման մարմինների, իրավաբանական անձանց միջև համագործակցությանը` ընտանեկան բռնության կանխարգելման բնագավառում.

4) աջակցել ընտանեկան բռնության կանխարգելման վերաբերյալ հանրությանն իրազեկելու միջոցառումների իրականացմանը, ընտանեկան բռնության կանխարգելման և ընտանեկան բռնության ենթարկված անձանց պաշտպանության բնագավառում ուղեցույցների և վերապատրաստման ծրագրերի մշակմանը.

5) մշակել ընտանեկան բռնության կանխարգելմանն ուղղված օրենսդրական բարեփոխումների առաջարկություններ և դրանք ներկայացնել Հայաստանի Հանրապետության վարչապետին.

6) քննարկել ընտանեկան բռնության կանխարգելմանն ուղղված պետական ծրագրերի իրագործման մասին հանրապետական գործադիր մարմինների կողմից ներկայացված տեղեկատվությունը և անհրաժեշտության դեպքում առաջարկել ներկայացնել թեմատիկ հաղորդումներ առանձին խնդիրների վերաբերյալ.

7) ընտանեկան բռնության կանխարգելման բնագավառում իրականացնել օրենքով և իր աշխատակարգով նախատեսված այլ գործառույթներ:

2. Ընտանեկան բռնության կանխարգելման խորհուրդը (այսուհետ՝ Խորհուրդ) ստեղծվում է Հայաստանի Հանրապետության վարչապետի որոշմամբ, որով նաև հաստատվում են Խորհրդի անհատական կազմը և աշխատակարգը: Խորհրդի անդամներն իրենց գործունեությունն իրականացնում են հասարակական հիմունքներով: Խորհրդի կազմում հավասար թվով ընդգրկվում են՝

1) հանրապետական գործադիր իշխանության և իրավապահ մարմինների ներկայացուցիչներ.

2) հասարակական կազմակերպությունների ներկայացուցիչներ.

3) Աջակցության կենտրոնների և ապաստարանների աշխատակիցներ՝ Լիազոր մարմնի ղեկավարի ներկայացմամբ:

3. Հասարակական կազմակերպությունների ներկայացուցիչներին նշանակում է Հայաստանի Հանրապետության վարչապետը՝ ընտրություն կատարելով Խորհրդի կազմում ընդգրկվելու հայտ ներկայացրած այն թեկնածուների թվից, որոնք առաջադրվել են առնվազն վերջին երեք տարիներին ընտանեկան բռնության կանխարգելման բնագավառում գործունեություն իրականացրած կազմակերպությունների կողմից:

4. Խորհրդի անդամները նշանակվում են 6 տարի ժամկետով՝ վերանշանակման իրավունքով:

5. Խորհուրդը նախագահ է ընտրում իր կազմում ընդգրկված հասարակական կազմակերպությունների ներկայացուցիչների թվից՝ Խորհրդի անդամների ձայների պարզ մեծամասնությամբ՝ 2 տարի ժակետով, առանց վերընտրման իրավունքի:

**Հոդված 7. Լիազոր մարմնի** **լիազորություններն ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության** **բնագավառում**

1. Ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության բնագավառում Լիազոր մարմինը`
2. իրականացնում է ընտանեկան բռնության դեպքերի կենտրոնացված հաշվառում՝ ՀՀ կառավարության որոշմամբ սահմանված կարգով՝ ընդգրկելով ինչպես իրավապահ մարմինների, այնպես էլ սույն օրենքով նշված այլ մարմինների և հատուկ կառույցների տրամադրած տվյալները, և դրանց ընթացքի վերաբերյալ վիճակագրության վարում.
3. ուսումնասիրում է ընտանեկան բռնության պատճառները և պայմանները, մշակում և Կանխարգելման խորհրդին ներկայացնում դրանց հաղթահարմանն ուղղված ծրագրեր.
4. սահմանում է ապաստարանին ներկայացվող նվազագույն պահանջները, վերահսկում ապաստարանների կողմից այդ պահանջների պահպանումը, ինչպես նաև իրականացնում է ոչ առևտրային իրավաբանական անձանց կողմից ընտանեկան բռնության ենթարկվածներին ապաստարանի միջոցով սոցիալական ծառայություններ տրամադրելու հավաստագրում՝ Հայաստանի Հանրապետության օրենսդրությամբ սահմանված կարգով.
5. հիմնադրում է ապաստարաններ, ոչ առևտրային իրավաբանական անձանց հետ կնքում է ապաստարանի ֆինանսավորման պայմանագիր՝ Հայաստանի Հանրապետության կառավարության սահմանած՝ պայմանագրի օրինակելի ձևի հիման վրա, և վերահսկողություն իրականացնում իր կողմից մասնակի կամ ամբողջապես ֆինանսավորվող ապաստարանների գործունեության նկատմամբ՝ այդ թվում ֆինանսական միջոցների օգտագործման մասով.
6. պարբերաբար կազմակերպում է Աջակցության կենտրոնների և ապաստարանների աշխատակիցների վերապատրաստում, այդ թվում` ոլորտի հասարակական կազմակերպությունների հետ համագործակցությամբ.
7. հանրության համար հասանելի կերպով պարբերաբար հրապարակում է կապի այն միջոցների ցանկը (ներառյալ ընտանեկան բռնության ենթարկվածների համար նախատեսված անվճար «Թեժ Գիծ» ծառայության հեռախոսահամարները, որոնք Աջակցության կենտրոնները պարտավոր են ունենալ), որոնց միջոցով ընտանեկան բռնության ենթարկվածները, նրանց ընտանիքի անդամները և այլ անձինք կարող են անհապաղ կապվել Աջակցության կենտրոնների աշխատողի կամ կենտրոնի կողմից ներգրավված համապատասխան մասնագետի հետ և ստանալ անհրաժեշտ անհատույց օգնություն.
8. հաստատում է ընտանեկան բռնության ենթարկված անձանց նախնական նույնացման չափորոշիչները և ուղղորդման կարգը.
9. բացում է ընտանեկան բռնության ենթարկվածների աջակցության հաշվեհամար և տնօրինում այն՝ Հայաստանի Հանրապետության կառավարության սահմանած կարգի հիման վրա.
10. հաստատում է Աջակցության կենտրոնի կողմից ընտանեկան բռնության ենթարկված և ընտանեկան բռնություն գործադրած անձանց միջև հաշտարարության կազմակերպման և իրականացման կարգը.
11. իրականացնում է Հայաստանի Հանրապետության օրենսդրությամբ նախատեսված այլ գործառույթներ:

**Հոդված 8. Ոստիկանության լիազորություններն ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության** **բնագավառում**

1. Ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության բնագավառում Ոստիկանությունը`

1) ապահովում է ընտանեկան բռնության կանխարգելման և ընտանեկան բռնության ենթարկված անձանց պաշտպանության բնագավառում հատուկ ստորաբաժանման գործունեությունը.

2) պրոֆիլակտիկ հաշվառման է վերցնում սույն օրենքի 21-րդ հոդվածում նշված՝ ընտանեկան բռնություն կատարելուն հակված անձանց, և ամսեկան մեկից ոչ պակաս այցելություն կատարում այն ընտանիքներ, որոնց անդամները վերցված են պրոֆիլակտիկ հաշվառման.

3) ընտանեկան բռնության ենթարկվածներին և ենթադրաբար ընտանեկան բռնության ենթարկվածներին պարզաբանում է նրանց իրավունքները և հասանելի ծառայություններից օգտվելու հնարավորությունը, անհրաժեշտության դեպքում նրանց՝ իրենց համաձայնությամբ, ուղղորդում է Աջակցության կենտրոններ կամ ապաստարաններ, ինչպես նաև ապահովում է նրանց պաշտպանությունը` սույն օրենքին և այլ իրավական ակտերին համապատասխան.

4) կազմակերպում է իր համապատասխան ծառայողների` ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության վերաբերյալ պարբերական վերապատրաստումներ, ինչպես նաև ապահովում է այլ մարմինների և կազմակերպությունների կողմից կազմակերպվող վերապատրաստումներին իր համապատասխան ծառայողների մասնակցությունը.

5) կայացնում է սույն օրենքի 17-րդ հոդվածով նախատեսված` անհետաձգելի միջամտության որոշումներ, ինչպես նաև հսկողություն է իրականացնում անհետաձգելի միջամտության և պաշտպանական որոշումների համապատասխան պահանջների կատարման նկատմամբ.

6) մշակում է սույն օրենքի 17-րդ հոդվածով նախատեսված անմիջականորեն սպառնացող վտանգի գնահատման չափորոշիչները և կազմակերպում իր համապատասխան ծառայողների պարտադիր վերապատրաստումները՝ հիշյալ չափորոշիչներին ծանոթացնելու նպատակով.

7) տրամադրում է ընտանեկան բռնության ենթարկվածի նախնական նույնացման մասին եզրակացություն.

8) համագործակցում է Լիազոր մարմնի և Աջակցության կենտրոնների հետ` այդ թվում վիճակագրություն, ընտանեկան բռնության դեպքերի վերաբերյալ տեղեկատվություն տրամադրելու և ընտանեկան բռնության ենթարկվածներին ուղղորդելու հարցերում.

9) իրականացնում է այլ օրենքներով և իրավական ակտերով սահմանված գործառույթներ:

**Հոդված 9. Կրթության ոլորտի լիազոր հանրապետական գործադիր մարմնի լիազորություններն ընտանեկան բռնության կանխարգելման բնագավառում**

1. Ընտանեկան բռնության կանխարգելման բնագավառում Կրթության ոլորտի լիազոր հանրապետական գործադիր մարմինը`

1) ուսուցիչների և դաստիարակների հետ պարբերաբար անցկացնում է ընտանեկան բռնության կանխարգելման, և ընտանեկան բռնության դեպքերի մասին իրավասու մարմիններին հայտնելու՝ Հայաստանի Հանրապետության կառավարության սահմանած կարգի վերաբերյալ վերապատրաստումներ.

2) ընտանեկան բռնության կանխարգելման նպատակով վերանայում է կրթական ծրագրերը և բացառում ընտանեկան բռնության խրախուսման դրսևորումները դասագրքերում և կրթական նյութերում.

3) համագործակցում է Լիազոր մարմնի հետ ընտանեկան բռնության դեպքերի վերաբերյալ վիճակագրության տրամադրման գործընթացում.

4) ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության շրջանակներում իրականացնում է Հայաստանի Հանրապետության օրենսդրությամբ նախատեսված այլ գործառույթներ:

**Հոդված 10. Առողջապահության ոլորտի լիազոր հանրապետական գործադիր մարմնի լիազորություններն ընտանեկան բռնության կանխարգելման բնագավառում**

1. Ընտանեկան բռնության կանխարգելման բնագավառում առողջապահության ոլորտի լիազոր հանրապետական գործադիր մարմինը `

1) սահմանում է բժշկական օգնության դիմած ընտանեկան բռնության ենթարկված կամ ենթադրաբար ենթարկված անձանց վերաբերյալ տեղեկության գրանցման կարգը և իրավապահ մարմիններին հայտնելու պայմանները.

2) իրականացնում է ընտանեկան բռնության դեպքերի մասին իրավապահ մարմիններին հայտնելու պայմանների և Հայաստանի Հանրապետության կառավարության սահմանած կարգի վերաբերյալ բժշկական հաստատությունների աշխատակիցներին իրազեկելու միջոցառումներ.

3) բժշկական հաստատություններում պարբերական վերապատրաստումներ է իրականացնում բժշկական օգնության դիմած` ընտանեկան բռնության ենթարկված կամ եթադրաբար ենթարկված անձանց հասանելի հոգեբանական և խորհրդատվական ծառայությունների մասին տեղեկացնելու, նրանց Աջակցության կենտրոններ ուղղորդելու կարգի վերաբերյալ.

4) համագործակցում է Լիազոր մարմնի հետ ընտանեկան բռնության դեպքերի վերաբերյալ վիճակագրության տրամադրման գործընթացում.

5) ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության բնագավառում իրականացնում է Հայաստանի Հանրապետության օրենսդրությամբ նախատեսված այլ գործառույթներ:

**Հոդված 11. Խնամակալության և հոգաբարձության մարմինների լիազորություններն ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության բնագավառում**

1. Ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության նպատակովԽնամակալության և հոգաբարձության մարմիններն իրենց լիազորությունների շրջանակներում`

1) օրենքով նախատեսված դեպքերում դիմում են դատարան` պաշտպանական որոշման համար, ինչպես նաև հաղորդում են ներկայացնում իրավապահ մարմիններին` անչափահաս կամ դատական կարգով անգործունակ կամ սահմանափակ գործունակ ճանաչված անձանց նկատմամբ գործադրվող ընտանեկան բռնության կամ դրա իրական սպառնալիքի մասին.

2) օրենքով սահմանված կարգով իրավասու մարմիններում, այդ թվում` դատարանում իրականացնում են ընտանեկան բռնության ենթարկված կամ դրա իրական սպառնալիքի ներքո գտնվող անչափահասների և դատական կարգով անգործունակ կամ սահմանափակ գործունակ ճանաչված անձանց իրավունքների ու օրինական շահերի պաշտպանությունը.

3) համագործակցում է Լիազոր մարմնի հետ ընտանեկան բռնության դեպքերի վերաբերյալ վիճակագրության տրամադրման գործընթացում.

4) ընտանեկան բռնության կանխարգելման և ընտանեկան բռնության ենթարկվածների պաշտպանության նպատակով իրականացնում է օրենսդրությամբ նախատեսված այլ գործառույթներ:

**Հոդված 12. Աջակցության կենտրոնը**

1. Աջակցության կենտրոնը «Սոցիալական աջակցության մասին» Հայաստանի Հանրապետության օրենքով նախատեսված՝ սոցիալական ծառայություններ տրամադրող պետական կառույց է:

2. Աջակցության կենտրոնը`

1) Աջակցության կենտրոն դիմած, ընտանեկան բռնության ենթարկված և ենթադրաբար ընտանեկան բռնության ենթարկված անձանց իրենց համար հասկանալի լեզվով տեղեկացնում է նրանց իրավունքների, հասանելի ծառայությունների և օրենքով նախատեսված պաշտպանության միջոցների և դրանցից օգտվելու կարգի մասին.

2) իրականացնում է ենթադրաբար ընտանեկան բռնության ենթարկված անձի նախնական նույնացում.

3) կազմակերպում է ընտանեկան բռնության ենթարկվածներին և ենթադրաբար ընտանեկան բռնության ենթարկվածներին անհրաժեշտ և անհատույց հոգեբանական, իրավաբանական խորհրդատվության և օգնության և այլ անհրաժեշտ սոցիալական ծառայությունների տրամադրումը.

4) անհրաժեշտության դեպքում ընտանեկան բռնության ենթարկվածներին և նրանց խնամքի տակ գտնվող անձանց ուղղորդում է ապաստարան՝ նրանց համաձայնությամբ.

5) ուսումնասիրում է ընտանեկան բռնության պատճառներն ու պայմանները վարում ընտանեկան բռնության դեպքերի վերաբերյալ վիճակագրություն և արդյունքները ներկայացնում Լիազոր մարմին.

6) ընտանեկան բռնության սպառնալիքի ներքո գտնվող ընտանիքներին ցուցաբերում է անհրաժեշտ աջակցություն, այդ թվում` ենթադրաբար ընտանեկան բռնության ենթարկվածին և ենթադրաբար ընտանեկան բռնություն գործադրած անձին հոգեբանական խորհրդատվությամբ ապահովելու, նրանց իրենց իրավունքները և պարտականությունները պարզաբանելու և այլ միջոցներով.

7) պաշտոնական նախազգուշացման մասին որոշման պատճենը ստանալուց հետո հնարավորինս սեղմ ժամկետում ենթադրաբար ընտանեկան բռնություն գործադրած անձին և ենթադրաբար ընտանեկան բռնության ենթարկվածին առաջարկում է հոգեբանական աջակցության տրամադրում.

8) Անհետաձգելի միջամտության որոշման պատճենը ստանալուց հետո ընտանեկան բռնության ենթարկված անձին առաջարկում է հոգեբանական աջակցության տրամադրում: Նման աջակցություն է առաջարկում նաև ընտանեկան բռնություն գործադրած անձին, եթե որոշմամբ նրա նկատմամբ հոգեբանական աջակցություն ստանալու պարտականություն դրված չէ.

9) սույն օրենքի 20-րդ հոդվածով նախատեսված պայմաններով և Լիազոր մարմնի ղեկավարի հաստատած կարգով իրականացնում է հաշտարարություն կամ կազմակերպում է դրա իրականացումն ընտանեկան բռնության ենթարկված և ընտանեկան բռնություն գործադրած անձանց միջև.

10) ընտանեկան բռնության ենթարկվածներին հնարավորությունների սահմաններում աջակցում է աշխատանքի տեղավորման և պետությունից կամ համապատասխան կազմակերպություններից սոցիալական աջակցություն ստանալու հարցերում.

11) անհրաժեշտության դեպքում դիմում է Ոստիկանության համապատասխան ստորաբաժանում` անհետաձգելի միջամտության որոշում կայացնելու համար, ինչպես նաև ընտանեկան բռնության ենթարկվածի համաձայնությամբ դիմում է դատարան` պաշտպանական որոշում կայացնելու դիմումով.

12) ընտանեկան բռնության կանխարգելման և ընտանեկան բռնության ենթարկվածների պաշտպանությունն ապահովելու նպատակով իրականացնում է Հայաստանի Հանրապետության օրենսդրությամբ նախատեսված այլ գործառույթներ:

**Հոդված 13. Ապաստարանը**

1. Ապաստարանը կարող է հիմնադրվել Լիազոր մարմնի,տեղական ինքնակառավարման մարմնի կողմից հիմնված ոչ առևտրային կազմակերպության կամ այլ ոչ առևտրային իրավաբանական անձանց կողմից:
2. Լիազոր մարմինը ոչ առևտրային իրավաբանական անձանց հետ կարող է կնքել նրանց կողմից ապաստարան հիմնադրելու կամ արդեն հիմնադրված ապաստարանի գործունեության աջակցության մասին պայմանագիր, որը պետք է պարունակի նաև այդ ապաստարանի գործունեության նկատմամբ Լիազոր մարմնի կողմից հսկողություն իրականացնելու կարգը, այդ թվում՝ տրամադրված ֆինանսական միջոցների օգտագործման նկատմամբ: Նոր ապաստարանի հիմնադրման վայրը որոշում է սույն օրենքով Լիազորված մարմինը՝ «Սոցիալական աջակցության մասին» Հայաստանի Հանրապետության օրենքով նախատեսված՝ սոցիալական ծառայություններ տրամադրող տարածքային մարմինների կողմից տրամադրվող կարիքների գնահատման եզրակացությունների հիման վրա: Ֆինանսավորվող ոչ առևտրային իրավաբանական անձն ընտրվում է Հայաստանի Հանրապետության օրենսդրությամբ սահմանված կարգով անցկացվող մրցույթով:
3. Ապաստարան հիմնադրելու համար համապատասխան կազմակերպությունները պետք է ստանան Լիազոր մարմնի կողմից տրամադրվող հավաստագրում, որի տրամադրման կարգը սահմանում է Հայաստանի Հանրապետության կառավարությունը: Հայաստանի Հանրապետության կառավարությունը կարող է օրենսդրությամբ սահմանված կարգով աջակցություն տրամադրել ոչ առևտրային իրավաբանական անձանց` ապաստարան ստեղծելու և վերջինիս գործունեությունն ապահովելու համար:
4. Ապաստարանը պետք է ապահովված լինի անհրաժեշտ կենցաղային, իսկ երեխաների համար` նաև խնամքի և կրթության պայմաններով:

5. Ապաստարանը`

1) ընտանեկան բռնության ենթարկվածներին, ինչպես նաև նրանց խնամքի տակ գտնվող անձանց` (այսուհետ սույն հոդվածի իմաստով` շահառուներ) իրենց ցանկությամբ անհատույց կերպով հատկացնում է ապահով բնակելի տարածք` համալրված համապատասխան անվտանգության համակարգով.

2) շահառուներին տրամադրում է անհատույց հոգեբանական, իրավաբանական խորհրդատվություն և օգնություն, բժշկական և սոցիալական աջակցություն` անհրաժեշտության դեպքում ներգրավելով համապատասխան մասնագետների, ինչպես նաև ապահովում է սննդով և հագուստով, իսկ երեխաներին` նաև ուսման հնարավորություններով.

3) անհրաժեշտության դեպքում շահառուներին` նրանց համաձայնությամբ, ուղարկում է համապատասխան բժշկական հետազոտություն անցնելու, բուժօգնություն ստանալու, վերականգնվելու կամ այլ օգնություն ստանալու համար.

4) Հայաստանի Հանրապետության օրենսդրությամբ սահմանված դեպքերում և կարգով տրամադրում է տեղեկություն սույն օրենքով Լիազորված մարմնին և իրավապահ մարմիններին:

6. Ապաստարանում կարող են տեղավորվել միայն այն անձինք և նրանց խնամքի տակ գտնվողները, ում նկատմամբ օրենքով սահմանված կարգով ընդունվել է ընտանեկան բռնության ենթարկվածի նախնական նույնացման մասին եզրակացություն.

7. Շահառուներն ապաստարանում տեղավորվում են ոչ ավելի, քան 12 ամսով: Ապաստարանում գտնվելու ժամկետը որոշվում է ապաստարանի կողմից՝ շահառուներին համապատասխան օգնություն ցույց տվող մասնագետների առաջարկությամբ` հաշվի առնելով նրանց անվտանգության համար սպառնալիքների առկայությունը կամ բացակայությունը, նրանց` ինքնուրույն կամ այլ անձի հետ համատեղ բնակվելու հնարավորությունը և այլ վերաբերելի հանգամանքներ՝ որպես պարտադիր պայման դիտելով ապաստարանում մնալու՝ շահառուների համաձայնությունը:

8. Ապաստարանի գործառույթները, դրա տրամադրման կարգը և պայմանները, ինչպես նաև ապաստարանում համապատասխան սոցիալական ծառայությունների տրամադրման կարգը սահմանվում է Հայաստանի Հանրապետության կառավարության կողմից` սույն օրենքի, «Սոցիալական աջակցության մասին» Հայաստանի Հանրապետության օրենքի և ոլորտը կարգավորող այլ օրենքների հիման վրա:

**Հոդված 14. Ընտանեկան բռնությունը կանխարգելող մարմինների և հատուկ կառույցների ֆինանսավորման աղբյուրները**

1. Ընտանեկան բռնության կանխարգելման և ընտանեկան բռնության ենթարկված կամ ենթադրաբար ենթարկված անձանց պաշտպանության աշխատանքներին ներգրավված մարմինները, որոնք ընդգրկված են պետական կառավարման կամ տեղական ինքնակառավարման մարմինների կառուցվածքում կամ համակարգում, նշված գործունեության մասով ֆինանսավորվում են համապատասխանաբար պետական կամ համայնքային բյուջեի միջոցների հաշվին:

2. Աջակցության կենտրոնների և ապաստարանների ֆինանսավորումն իրականացվում է դրանց հիմնադիրների միջոցների, սույն օրենքով և Հայաստանի Հանրապետության օրենսդրությամբ սահմանված դեպքերում՝ պետական բյուջեի, ինչպես նաև օրենքով չարգելված ֆինանսավորման այլ աղբյուրների հաշվին:

**ԳԼՈՒԽ 3. ԸՆՏԱՆԵԿԱՆ ԲՌՆՈՒԹՅԱՆ ԵՆԹԱՐԿՎԱԾՆԵՐԻ** **ԿԱՄ ԵՆԹԱԴՐԱԲԱՐ ԵՆԹԱՐԿՎԱԾՆԵՐԻ ՊԱՇՏՊԱՆՈՒԹՅԱՆ ՄԻՋՈՑՆԵՐԸ**

**Հոդված 15. Ընտանեկան բռնության ենթարկվածների կամ ենթադրաբար ենթարկվածների պաշտպանության միջոցների տեսակները.**

1. Ընտանեկան բռնության ենթարկվածների կամ ենթադրաբար ենթարկվածների պաշտպանության միջոցներն են`

1) պաշտոնական նախազգուշացումը.

2) անհետաձգելի միջամտության որոշումը.

3) պաշտպանական որոշումը:

2. Պաշտպանության միջոցների կիրառման մասին կայացվում է պատճառաբանված որոշում: Դրանց կիրառումը չի խոչընդոտում օրենքով սահմանված կարգով քրեական գործ հարուցելուն և քրեական հետապնդում իրականացնելուն:

**Հոդված 16. Պաշտոնական նախազգուշացում**

1. Ընտանեկան բռնությունից պաշտպանություն իրականացնելու կամ դրա կանխարգելման նպատակով ոստիկանության ծառայողի կողմից անձի նկատմամբ կարող է կայացվել բռնության կիրառման անթույլատրելիության մասին պաշտոնական նախազգուշացում, որը ներառում է նաև բռնության գործադրման դեպքում օրենքով նախատեսված պատասխանատվության միջոցների մասին տեղեկացում:

2. Պաշտոնական նախազգուշացումը կիրառվում է այն դեպքերում, երբ առերևույթ ընտանեկան բռնություն, այդ թվում՝ հոգեբանական և տնտեսական, գործադրելու մասին հաղորդում ստացվել կամ Ոստիկանության կողմից հայտնաբերվել է առաջին անգամ, կատարված արարքը հանցակազմի հատկանիշներ չի պարունակում, և ենթադրաբար ընտանեկան բռնության ենթարկվածի կյանքին կամ առողջությանն անմիջական վտանգ չի սպառնում: Պաշտոնական նախազգուշացումը կիրառվում է դեպքի մասին տեղեկանալուց հետո 24 ժամվա ընթացքում:

3. Պաշտոնական նախազգուշացում կիրառելու մասին ոստիկանության ծառայողի կողմից կայացված պատճառաբանված որոշման պատճենը ենթադրաբար ընտանեկան բռնություն գործադրած անձին հանձնվում է առձեռն, դեպքի վայրում նրա բացակայության դեպքում որոշման բովանդակությունը և դրա պատճենը ձեռք բերելու վայրի և ժամանակի մասին տեղեկությունը նրան պարզաբանվում է հեռախոսակապի միջոցով, իսկ դրա անհնարինության դեպքում՝ Հայաստանի Հանրապետության օրենսդրությամբ սահմանված կարգով:

4. Պաշտոնական նախազգուշացում կիրառելու մասին որոշումը կարող է բողոքարկվել վերադասության կարգով՝ ենթադրաբար ընտանեկան բռնություն գործադրած անձին հանձնվելուց կամ դրա բովանդակությունը նրան հեռախոսակապի միջոցով պարզաբանվելուց հետո մեկամսյա ժամկետում, ինչպես նաև դատական կարգով՝ Հայաստանի Հանրապետության վարչական դատավարության օրենսգրքով սահմանված ժամկետներում:

5. Պաշտոնական նախազգուշացում կիրառելու մասին ոստիկանության ծառայողի կողմից կայացված պատճառաբանված որոշման պատճենը այն կայացրած ոստիկանության ծառայողն ուղարկում է ենթադրաբար ընտանեկան բռնություն գործադրած անձի մշտական բնակության վայրի Աջակցության կենտրոն:

**Հոդված 17. Անհետաձգելի միջամտության որոշումը**

1. Ընտանեկան բռնության ենթադրաբար ենթարկվածին անմիջականորեն սպառնացող վտանգի առկայության դեպքում նրա անվտանգության անհապաղ ապահովման նպատակով ոստիկանության իրավասու ծառայողի կողմից ենթադրաբար ընտանեկան բռնություն գործադրած անձի հանդեպ կայացվում է անհետաձգելի միջամտության որոշում:

2. Անհետաձգելի միջամտության որոշման գործողության ժամկետը չի կարող գերազանցել քսան օրը: Եթե անհետաձգելի որոշման գործողության ընթացքում դատարանը քննում է պաշտպանական որոշման դիմում, ապա այն ուժի մեջ է մնում մինչև դատարանի կողմից որոշում կայացնելը:

3. Անհետաձգելի միջամտության որոշմամբ կարող են կիրառվել հետևյալ սահմանափակումները`

1) հարկադրել ընտանեկան բռնություն գործադրած անձին՝ անհապաղ հեռանալ ընտանեկան բռնության ենթարկվածի բնակության տարածքից և արգելել այդտեղ նրա վերադարձը` մինչև որոշմամբ սահմանված ժամկետի լրանալը.

2) արգելել ընտանեկան բռնություն գործադրած անձին` այցելել իր հետ համատեղ բնակելի տարածքում չբնակվող ընտանեկան բռնության ենթարկվածին, իսկ անհրաժեշտության դեպքում` նաև նրա խնամքի տակ գտնվող անձանց` նրանց աշխատանքի, ուսման, հանգստի, բնակվելու կամ այլ վայրերում.

3) արգելել ընտանեկան բռնություն գործադրած անձին` 100 մետրից ավելի մոտենալ ընտանեկան բռնության ենթարկվածին, իսկ անհրաժեշտության դեպքում` նաև նրա խնամքի տակ գտնվող անձանց.

4) մինչև որոշմամբ սահմանված ժամկետի լրանալն ի պահ վերցնել բռնություն գործադրած անձի տիրապետման տակ գտնվող զենքը.

5) սահմանել ընտանեկան բռնություն գործադրած անձի` երեխաների հետ տեսակցության ժամանակավոր ժամանակացույց.

6) արգելել ընտանեկան բռնություն գործադրած անձին` հեռախոսային, նամակագրական կամ կապի այլ միջոցներով հաղորդակցվել ընտանեկան բռնության ենթարկվածի, իսկ անհրաժեշտության դեպքում` նաև նրա խնամքի տակ գտնվող անձանց հետ:

4. Սույն հոդվածի 3-րդ մասով նախատեսված սահմանափակումները կարող են կիրառվել առանձին կամ համակցության մեջ՝ նշելով դրանց կատարման համար միևնույն կամ տարբեր ժամկետներ:

5. Եթե անմիջականորեն սպառնացող վտանգի տակ գտնվողն անչափահաս կամ անգործունակ անձ է, և անհետաձգելի միջամտության որոշումը կիրառվում է նրա հետ համատեղ բնակվող միակ օրինական ներկայացուցչի (կամ ներկայացուցիչների) նկատմամբ, որոշումը կայացրած ոստիկանության ծառայողն այդ որոշման պատճենը և համապատասխան արձանագրությունն անհապաղ ուղարկում է խնամակալության և հոգաբարձության մարմնին: Երեխաների և անգործունակ անձանց ժամանակավոր խնամքը կազմակերպվում է որոշման պատճենը ստանալուց հետո հնարավորինս սեղմ ժամկետում, բայց ոչ ավելի, քան 24 ժամում՝ Հայաստանի Հանրապետության օրենսդրությամբ սահմանված կարգով՝ առաջնորդվելով նրանց շահերով:

6. Անհետաձգելի միջամտության որոշում կիրառելու մասին ոստիկանության ծառայողի կողմից կայացված պատճառաբանված որոշումն ուժի մեջ է մտնում կայացման պահից: Դրա պատճենն ընտանեկան բռնություն գործադրած անձին հանձնվում է առձեռն, դեպքի վայրում նրա բացակայության դեպքում` որոշման բովանդակությունը նրան պարզաբանվում է հեռախոսակապի միջոցով, իսկ դրա անհնարինության դեպքում՝ Հայաստանի Հանրապետության օրենսդրությամբ սահմանված կարգով:

7. Սույն հոդվածի 3-րդ մասի 1-ին կետով նախատեսված սահմանափակումը կիրառելիս անհետաձգելի միջամտության որոշում կայացնող ոստիկանության ծառայողը չի հեռանում մինչև ընտանեկան բռնություն գործադրած անձի կողմից ընտանեկան բռնության ենթարկվածի բնակության վայրը լքելը: Սույն հոդվածի 3-րդ մասի 4-րդ կետով նախատեսված սահմանափակումը կիրառելիս որոշման կայացման պահին ընտանեկան բռնություն գործադրած անձի տիրապետման տակ զենք լինելու դեպքում նա այն անհապաղ հանձնում է որոշումը կայացրած ոստիկանին:

8. Անհետաձգելի միջամտության որոշում կայացնող ոստիկանության ծառայողը որոշման պատճենը և համապատասխան արձանագրությունն անհապաղ ներկայացնում է իր ստորաբաժանման ղեկավարին:

9. Անհետաձգելի միջամտության որոշումը վերացվում է այն կայացրած ոստիկանության ծառայողի վերադասի պատճառաբանված որոշմամբ՝ դրա կատարմանն ընտանեկան բռնության ենթարկվածի կողմից պարբերաբար խոչընդոտելու կամ սույն օրենքով նախատեսված հաշտարարության գործընթացի արդյունքում հաշտություն կնքելու դեպքերում: Անհետաձգելի միջամտության որոշման գործողությունը վաղաժամկետ դադարեցվում է նաև այն դեպքում, եթե մինչև դրա ժամկետի լրանալը դատարանի կողմից պաշտպանական որոշում է ընդունվում:

10. Անհետաձգելի միջամտության որոշումն ընտանեկան բռնություն գործադրած անձի կողմից կատարելու նկատմամբ հսկողություն է իրականացնում Ոստիկանությունը:

11. Անհետաձգելի միջամտության որոշման պատճենն այն կայացրած ոստիկանության ծառայողն ուղարկում է ընտանեկան բռնության ենթարկված անձի մշտական բնակության վայրի Աջակցության կենտրոն:

12. Սույն հոդվածի 3-րդ մասի 3-րդ կետով նախատեսված սահմանափակումը չի գործում սույն օրենքով նախատեսված հաշտարարության գործընթացի շրջանակում ընտանեկան բռնության ենթարկված և ընտանեկան բռնություն գործադրած անձանց միջև հանդիպման ժամանակ՝ Աջակցության կենտրոնի թույլտվությամբ:

13. Անհետաձգելի միջամտության որոշման պահանջներն ընտանեկան բռնություն գործադրած անձի կողմից չկատարելն առաջացնում է օրենքով նախատեսված պատասխանատվություն:

14. Անհետաձգելի միջամտության որոշումը կարող է բողոքարկվել կարող է բողոքարկվել վերադասության կարգով՝ ընտանեկան բռնություն գործադրած անձին հանձնվելուց կամ դրա բովանդակությունը նրան հեռախոսակապի միջոցով պարզաբանվելուց հետո մեկամսյա ժամկետում, ինչպես նաև դատական կարգով՝ Հայաստանի Հանրապետության վարչական դատավարության օրենսգրքով սահմանված ժամկետներում: Անհետաձգելի միջամտության որոշման մեջ նշվում են դրա բողոքարկման կարգը և ժամկետները, ինչպես նաև այն խախտելու համար օրենքով նախատեսված պատասխանատվության միջոցները:

**Հոդված 18. Պաշտպանական որոշումը**

1. Պաշտպանական որոշման համար դատարան կարող են դիմել ընտանեկան բռնության ենթարկված կամ ենթադրաբար ենթարկված անձը, կամ նրա համաձայնությամբ` նրա ընտանիքի անդամները, նրան իրավաբանական օգնություն ցուցաբերողները կամ Աջակցության կենտրոնը` սեփական կամ պաշտպանության ենթակա անձին բժշկական կամ հոգեբանական օգնություն ցուցաբերողների նախաձեռնությամբ: Եթե ընտանեկան բռնության ենթարկվածն անչափահաս կամ դատական կարգով անգործունակ կամ սահմանափակ գործունակ ճանաչված անձ է, ապա պաշտպանական որոշման համար դատարան կարող է դիմել նաև խնամակալության և հոգաբարձության մարմինը:

2. Անհետաձգելի միջամտության որոշման՝ ուժի մեջ լինելը չի բացառում պաշտպանական որոշման համար դիմելու հնարավորությունը:

3. Պաշտպանական որոշումը կայացվում է ենթադրաբար ընտանեկան բռնության ենթարկվածի և (կամ) նրա խնամքի տակ գտնվող անձանց պաշտպանելու և ընտանեկան բռնության նոր դրսևորումները կանխարգելելու նպատակով:

4. Պաշտպանական որոշումը կայացվում է մինչև 6 ամիս ժամկետով և կարող է սույն հոդվածի 3-րդ մասով նախատեսված հիմքերի առկայությամբ դատարանի պատճառաբանված որոշմամբ 1 անգամ երկարաձգվել` առավելագույնը մինչև 3 ամիս ժամկետով:

5. Պաշտպանական որոշմամբ կարող են կիրառվել հետևյալ սահմանափակումները`

1) հարկադրել ընտանեկան բռնություն գործադրած անձին` անհապաղ հեռանալ ընտանեկան բռնության ենթարկվածի բնակության վայրից և արգելել այդտեղ նրա վերադարձը` մինչ որոշմամբ սահմանված ժամկետի լրանալը: Այս սահմանափակման ժամկետը սահմանելիս դատարանը հաշվի է առնում ընտանեկան բռնության ենթարկված անձին և նրա խնամքի տակ գտնվող անձանց ապաստարան տեղափոխելու հնարավորությունը և նպատակահարմարությունը, ընտանեկան բռնություն գործադրած անձի համար բնակության այլ վայրերի մատչելիությունը.

2) արգելել ընտանեկան բռնություն գործադրած անձին` այցելել իր հետ համատեղ բնակելի տարածքում չբնակվող ընտանեկան բռնության ենթարկվածի, իսկ անհրաժեշտության դեպքում` նաև նրա խնամքի տակ գտնվող անձանց` նրանց աշխատանքի, ուսման, հանգստի, բնակվելու կամ այլ վայրերում.

3) արգելել ընտանեկան բռնություն գործադրած անձին` 100 մետրից ավելի մոտենալ ընտանեկան բռնության ենթարկվածին, իսկ անհրաժեշտության դեպքում` նաև նրա խնամքի տակ գտնվող անձանց.

4) մինչև որոշմամբ սահմանված ժամկետի լրանալը բռնություն գործադրած անձի տիրապետման տակ եղած զենքն ի պահ հանձնել Ոստիկանություն.

5) ընտանեկան բռնություն գործադրած անձի վրա պարտականություն դնել՝ ընտանեկան բռնության ենթարկվածի հետ կիսելու իրենց համատեղ անչափահաս կամ չափահաս անաշխատունակ երեխաների, ինչպես նաև իրենց համատեղ խնամքի տակ գտնվող անձանց խնամքի ծախսերը՝ Հայաստանի Հանրապետության ընտանեկան օրենսգրքով սահմանված ալիմենտային պարտավորությունների համար վճարման ենթակա գումարի չափով.

6) սահմանել ընտանեկան բռնություն գործադրած անձի` երեխաների հետ տեսակցության ժամանակավոր ժամանակացույց կամ անհրաժեշտության դեպքում արգելել տեսակցությունները.

7) արգելել ընտանեկան բռնություն գործադրած անձին` հեռախոսային, նամակագրական կամ կապի այլ միջոցներով հաղորդակցվել ընտանեկան բռնության ենթարկվածի, իսկ անհրաժեշտության դեպքում` նաև նրա խնամքի տակ գտնվող անձանց հետ.

8) ընտանեկան բռնություն գործադրած անձի վրա պարտականություն դնել անցնել բուժում ալկոհոլամոլությունից, թմրամոլությունից, խաղամոլությունից, թունամոլությունից և (կամ) ստանալ հոգեբանական աջակցություն.

6. Սույն հոդվածի 5-րդ մասով նախատեսված սահմանափակումները կարող են կիրառվել առանձին կամ համակցության մեջ՝ նշելով դրանց կատարման համար միևնույն կամ տարբեր ժամկետներ:

7. Պաշտպանական որոշման դիմումին ներկայացվող պահանջները, այն քննելու կարգը, դատարանի կողմից ընդունվող որոշումները, դրանց դադարման հիմքերը և դրանք բողոքարկելու կարգը նախատեսվում է Հայաստանի Հանրապետության քաղաքացիական դատավարության օրենսգրքով: Ընտանեկան բռնության ենթարկվածի դատական ներկայացուցչության համար հանրային պաշտպան տրամադրելու հիմքերը և կարգը նախատեսվում է «Փաստաբանության մասին» Հայաստանի Հանրապետության օրենքով:

8. Եթե ընտանեկան բռնության ենթարկվածն անչափահաս կամ անգործունակ անձ է, և պաշտպանական որոշումը կիրառվում է նրա հետ համատեղ բնակվող միակ օրինական ներկայացուցչի (կամ ներկայացուցիչների) նկատմամբ, դատարանը խնամակալության և հոգաբարձության մարմնի միջոցով լուծում է երեխայի կամ անգործունակ անձի ժամանակավոր խնամքի հարցը՝ Հայաստանի Հանրապետության օրենսդրությանը համապատասխան՝ առաջնորդվելով նրանց շահերով:

9. Պաշտպանական որոշումն ընտանեկան բռնություն գործադրած անձի կողմից կատարելու նկատմամբ հսկողություն է իրականացնում Ոստիկանությունը: Սույն հոդվածի 5-րդ մասի 1-ին կետով նախատեսված սահմանափակումը կիրառելիս ոստիկանության համապատասխան ծառայողը չի հեռանում ընտանեկան բռնության ենթարկվածի բնակության վայրից մինչև ընտանեկան բռնություն գործադրած անձի կողմից ընտանեկան բռնության ենթարկվածի բնակության վայրը լքելը: Սույն հոդվածի 5-րդ մասի 4-րդ կետով նախատեսված սահմանափակումը կիրառելիս որոշման կայացման պահին ընտանեկան բռնություն գործադրած անձի տիրապետման տակ զենք լինելու դեպքում նա այն անհապաղ, բայց ոչ ուշ, քան 10 ժամվա ընթացքում, հանձնում է Ոստիկանություն: Հայաստանի Հանրապետության արդարադատության նախարարության դատական ակտերի հարկադիր կատարման ծառայությունն ապահովում է սույն հոդվածի 5-րդ մասի 5-րդ կետով նախատեսված պարտականության կատարումը, իսկ Լիազոր մարմինը հետևում է նույն մասի 8-րդ կետով նախատեսված պարտականության կատարմանը:

10. Սույն հոդվածի 5-րդ մասի 3-րդ կետով նախատեսված սահմանափակումը չի գործում սույն օրենքով նախատեսված հաշտարարության գործընթացի շրջանակում ընտանեկան բռնության ենթարկված և ընտանեկան բռնություն գործադրած անձանց միջև հանդիպման ժամանակ՝ Աջակցության կենտրոնի թույլտվությամբ:

11. Պաշտպանական որոշման պահանջներն ընտանեկան բռնություն գործադրած անձի կողմից չկատարելն առաջացնում է օրենքով նախատեսված պատասխանատվություն:

**Հոդված 19. Անհետաձգելի միջամտության և պաշտպանական որոշումների գործողության դադարումը՝ կապված քրեական գործի հարուցման հետ**

1. Ընտանեկան բռնության փաստով հարուցված քրեական գործի շրջանակում ընտանեկան բռնություն գործադրած անձի նկատմամբ կալանքը որպես խափանման միջոց ընտրվելու, կամ բժշկական հաստատությունում հարկադրաբար պահելու մասին որոշում կայացվելու դեպքերում անհետաձգելի միջամտության և պաշտպանական որոշումների գործողությունը դադարում է:

2. Ընտանեկան բռնության փաստով քրեական գործ հարուցվելուց հետո անհետաձգելի միջամտության որոշում կարող է կայացվել և պաշտպանական որոշման համար դիմում կարող է ներկայացվել, եթե ենթադրաբար ընտանեկան բռնություն գործադրած անձի նկատմամբ կալանքը որպես խափանման միջոց չի ընտրվել և նրա նկատմամբ բժշկական հաստատությունում հարկադրաբար պահելու մասին որոշում չի կայացվել:

**Հոդված 20. Ընտանեկան բռնության ենթարկված և ընտանեկան բռնություն գործադրած անձանց միջև հաշտարարությունը**

1. Ընտանեկան բռնության ենթարկված և ընտանեկան բռնություն գործադրած անձանց միջև հաշտարարությունն իրականացվում է անհետաձգելի միջամտության և պաշտպանական որոշումների գործողության ընթացքում՝ Լիազոր մարմնի ղեկավարի սահմանած կարգով:
2. Հաշտարարությունն իրականացվում է ընտանեկան բռնություն գործադրած կամ ընտանեկան բռնության ենթարկված անձի դիմումով՝ ուղղված Աջակցության կենտրոնին: Մինչև գործընթացը սկսելը Աջակցության կենտրոնը ստանում է հաշտարարությանը մասնակցելու՝ մյուս կողմի գրավոր համաձայնությունը: Աջակցության կենտրոնը դադարեցնում է հաշտեցման գործընթացը, եթե առկա է հիմնավոր ենթադրություն, որի ընտանեկան բռնության ենթարկված անձը դրան մասնակցում է սպառնալիքների ազդեցության ներքո:
3. Պաշտպանական որոշման գործողության ընթացքում հաշտություն կնքելու դեպքում ընտանեկան բռնության ենթարկված անձը կարող է դիմել դատարան՝ որոշումը վերացնելու նպատակով:
4. Անհետաձգելի միջամտության որոշման գործողության ընթացքում հաշտություն կնքելու դեպքում ընտանեկան բռնության ենթարկված անձը կարող է դիմել այն կայացրած ոստիկանության ծառայողի վերադասին՝ որոշումը վերացնելու նպատակով:

**Հոդված 21. Ընտանեկան բռնություն գործադրած անձին պրոֆիլակտիկ հաշվառման վերցնելը և հաշվառումից հանելը**

1. Ենթադրաբար ընտանեկան բռնություն գործադրած անձը, ում նկատմամբ կայացվել է ընտանեկան բռնության անթույլատրելիության վերաբերյալ պաշտոնական նախազգուշացման որոշում, կամ ընտանեկան բռնություն գործադրած անձը, ում նկատմամբ կայացվել է անհետաձգելի միջամտության կամ պաշտպանական որոշում, ինչպես նաև ընտանեկան բռնության հետ կապված հանցանքի համար դատվածություն ունեցող անձը Ոստիկանության կողմից վերցվում են պրոֆիլակտիկ (ընթացիկ) հաշվառման:

2. Պրոֆիլակտիկ հաշվառման վերցված անձը հանվում է հաշվառումից, եթե ընտանեկան բռնության վերջին արարքից հետո մեկ տարվա ընթացքում այդ անձի նկատմամբ չի կայացվել նոր անհետաձգելի միջամտության կամ պաշտպանական որոշում կամ համապատասխան հանցագործության համար մեղադրական դատավճիռ:

3. Սույն հոդվածով նախատեսված` պրոֆիլակտիկ հաշվառման վերցնելու և հաշվառումից հանելու կարգը հաստատում է Ոստիկանության պետը:

**Հոդված 22. Անչափահաս կամ անգործունակ անձի նկատմամբ պաշտպանության միջոցներ չկիրառելը**

Անչափահաս կամ անգործունակ անձի նկատմամբ անհետաձգելի միջամտության կամ պաշտպանական որոշումներ չեն կայացվում::

**ԳԼՈՒԽ 4. ԸՆՏԱՆԵԿԱՆ ԲՌՆՈՒԹՅԱՆ ԵՆԹԱՐԿՎԱԾՆԵՐԻ ՎԵՐԱԲԵՐՅԱԼ ՏԵՂԵԿԱՏՎՈՒԹՅԱՆ ՊԱՀՊԱՆՄԱՆ ԻՐԱՎԱԿԱՆ ՌԵԺԻՄԸ ԵՎ ԴՐԱ ՏՐԱՄԱԴՐՄԱՆ ԿԱՐԳԸ**

**Հոդված 23. Մասնավոր և ընտանեկան կյանքի անձեռնմխելիությունը**

1. Իրավասու մարմինների կողմից ընտանեկան բռնության դեպքերի և(կամ) ընտանեկան բռնության ենթարկվածներին կամ ենթադրաբար ընտանեկան բռնության ենթարկվածներին առնչվող հանցագործության դեպքերի վերաբերյալ ստացված մասնավոր կյանքի տվյալները գաղտնիք են: Արգելվում է առանց ընտանեկան բռնության ենթարկվածի կամ ենթադրաբար ընտանեկան բռնության ենթարկվածի համաձայնության զանգվածային լրատվության միջոցներով կամ այլ եղանակով նրանց վերաբերյալ այնպիսի տեղեկության հրապարակումը, որը թույլ կտա բացահայտել նրանց ինքնությունը, եթե այլ բան նախատեսված չէ Հայաստանի Հանրապետության օրենսդրությամբ:

2. Արգելվում է հրապարակել, այդ թվում` նաև ընտանեկան բռնության ենթարկվածների կամ ենթադրաբար ընտանեկան բռնության ենթարկվածների և (կամ) նրանց խնամքի տակ գտնվող անձանց կողմից, ապաստարանի հասցեն կամ այլ տեղեկություն, որի միջոցով հնարավոր է հայտնաբերել դրա գտնվելու վայրը:

3. Մասնավոր կամ ընտանեկան կյանքի անձեռնմխելիության իրավունքի խախտումն առաջացնում է օրենքով նախատեսված պատասխանատվություն, իսկ դրա հետևանքով անձին պատճառված վնասը ենթակա է հատուցման` օրենքով սահմանված կարգով:

**ԳԼՈՒԽ 5. ԸՆՏԱՆԵԿԱՆ ԲՌՆՈՒԹՅԱՆ ԵՆԹԱՐԿՎԱԾՆԵՐԻ ԱՋԱԿՑՈՒԹՅԱՆ ՀԱՇՎԵՀԱՄԱՐԸ**

**Հոդված 24. Ընտանեկան բռնության ենթարկվածների աջակցության հաշվեհամարը**

1. Ընտանեկան բռնության ենթարկվածների աջակցության հաշվեհամարը բացվում է Լիազոր մարմնի կողմից՝ ընտանեկան բռնության ենթարկվածներին ժամանակավոր աջակցություն ցուցաբերելու նպատակով:

2. Ընտանեկան բռնության ենթարկվածների աջակցության հաշվեհամարի տնօրինման, դրանից ֆինանսական միջոցների տրամադրման հիմքերը և կարգը հաստատում է հայաստանի Հանրապետության կառավարությունը:

**Հոդված 25. Ընտանեկան բռնության ենթարկվածների աջակցության հաշվեհամարի միջոցները**

1. Ընտանեկան բռնության ենթարկվածների աջակցության հաշվեհամարի միջոցները ձևավորվում են Հայաստանի Հանրապետության պետական բյուջեի հատկացումներից, ֆիզիկական և իրավաբանական անձանց նվիրատվություններից և օրենքով չարգելված այլ աղբյուրներից ստացվող միջոցներից:

**ԳԼՈՒԽ 6. ԸՆՏԱՆԵԿԱՆ ԲՌՆՈՒԹՅԱՆ ՀԱՄԱՐ ՊԱՏԱՍԽԱՆԱՏՎՈՒԹՅՈՒՆԸ**

**Հոդված 26. Ընտանեկան բռնության համար պատասխանատվությունը**

1.Սույն օրենքով սահմանված դեպքերում ընտանեկան բռնություն կատարած, ընտանեկան բռնությունից պաշտպանության միջոցների պահանջները խախտած, ինչպես նաև սույն օրենքի այլ դրույթների պահանջները խախտած անձինք օրենքով սահմանված դեպքերում և կարգով ենթակա են քաղաքացիական, վարչական կամ քրեական պատասխանատվություն:

**ԳԼՈՒԽ 7. ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ**

**Հոդված 27. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից մեկ ամիս հետո, բացառությամբ սույն հոդվածի 3-րդ և 4-րդ մասերով նախատեսված դրույթների:
2. Սույն օրենքն ուժի մեջ մտնելուց հետո երեք ամսվա ընթացքում Հայաստանի Հանրապետության վարչապետը սահմանում է Խորհրդի աշխատակարգը և անհատական կազմը և հրավիրում Խորհրդի առաջին նիստը: Նույն ժամկետում Հայաստանի Հանրապետության կառավարությունը և սույն օրենքով նախատեսված մարմիններն ընդունում են սույն օրենքով նախատեսված ակտերը:
3. Սույն օրենքի 16-22-րդ և 24-26-րդ հոդվածները, ինչպես նաև 23-րդ հոդվածի 2-րդ մասն ուժի մեջ են մտնում պաշտոնական հրապարակմանը հաջորդող օրվանից վեց ամիս հետո:
4. Աջակցության կենտրոնների և ապաստարանների կողմից մատուցվող ծառայությունների վերաբերյալ դրույթներն ուժի մեջ են մտնում սույն օրենքի պաշտոնական հրապարակմանը հաջորդող օրվանից մեկ տարի հետո:
5. Սույն օրենքով պատասխանատու մարմիններն ապահովում են սույն օրենքով նախատեսված պաշտպանության միջոցների կիրառման և սոցիալական ծառայությունների տրամադրման համար անհրաժեշտ վերապատրաստումները՝ մինչև համապատասխան դրույթների ուժի մեջ մտնելը:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ**

**ՀԱՆՐԱՊԵՏՈՒԹՅԱՆ**

**ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**Հոդված 1**. Հայաստանի Հանրապետության 1985 թվականի դեկտեմբերի 6-ի **Վարչական իրավախախտումների վերաբերյալ Հայաստանի Հանրապետության** օրենսգրքի(այսուհետ` Օրենսգիրք) 5-րդ գլուխը լրացնել հետրյալ բովանդակությամբ նոր՝ 47.14-րդ հոդվածով.

«**Հոդված 47.14.** **Ապաստարանի գտնվելու վայրը հրապարակելը**

«Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով նախատեսված ապաստարանի գտնվելու վայրը հայտնելն այն անձին, ով այդ մասին տեղեկանալու իրավասություն չունի՝ այն անձի կողմից, ով այդ մասին տեղեկացել է իր աշխատանքային պարտականությունները կատարելու կապակցությամբ կամ որպես ապաստարանի շահառու՝

առաջացնում է տուգանքի նշանակում՝ սահմանված նվազագույն աշխատավարձի երկուհարյուրապատիկից չորսհարյուրապատիկի չափով»:»

**Հոդված 2**. Օրենսգրքի 141-րդ գլուխը լրացնել հետևյալ բովանդակությամբ նոր՝ 20614-րդ հոդվածով.

«**Հոդված 20614. Անհետաձգելի միջամտության որոշումը կամ պաշտպանական որոշումը** **դիտավորությամբ չկատարելը**

1. «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքի 17-րդ հոդվածի 3-րդ մասի 5-7-րդ կետերով, ինչպես նաև 18-րդ հոդվածի 5-րդ մասի 6-8-րդ կետերով նախատեսված պահանջները դրանց կատարման համար համապատասխանաբար անհետաձգելի միջամտության կամ պաշտպանական որոշումներում նշված ժամկետներում, իսկ ժամկետները նշված չլինելու դեպքում՝ այդ ակտերի ուժի մեջ մտնելու պահից ընտանեկան բռնություն գործադրած անձի կողմից դիտավորությամբ չկատարելը`

առաջացնում է տուգանքի նշանակում` սահմանված նվազագույն աշխատավարձի ութսունապատիկից հարյուրապատիկի չափով:

1. Եթե պաշտպանական որոշմամբ սահմանվում է միևնույն սահմանափակումը, որը նախատեսված է եղել նաև անհետաձգելի միջամտության որոշմամբ, և որն անձը չի կատարել, պատասխանատվությունը վրա է հասնում միայն պաշտպանական որոշմամբ նախատեսված միևնույն պահանջը չկատարելու համար:»

**Հոդված 3.** 223-րդ հոդվածի 1-ին մասի 1-ին կետում «20613» թվից հետո լրացնել «,20614» թիվը:

**Հոդված 4.** 224-րդ հոդվածի 1-ին մասում «44.2,» թվից հետո լրացնել «47.14,» թիվը:

**Հոդված 5.** 254-րդ հոդվածի 1-ին մասի 3-րդ կետում «172.3» թվից առաջ լրացնել «47.14,» թիվը, իսկ «և 182» բառերը փոխարինել «,182 և 20613» բառերով:

**Հոդված 6.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից վեց ամիս հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ**

**ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1**. Հայաստանի Հանրապետության 2003 թվականի ապրիլի 18-ի **Հայաստանի Հանրապետության քրեական** օրենսգրքի(այսուհետ` Օրենսգիրք) 31-րդ գլուխը լրացնել հետևյալ բովանդակությամբ նոր՝ 353.1-րդ հոդվածով.

«**Հոդված 353.1.** **Անհետաձգելի միջամտության որոշումը կամ պաշտպանական որոշումը** **դիտավորությամբ չկատարելը**

1. «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքի 17-րդ հոդվածի 3-րդ մասի 1-4-րդ կետերով, ինչպես նաև 18-րդ հոդվածի 5-րդ մասի 1-4-րդ կետերով նախատեսված պահանջները դրանց կատարման համար համապատասխանաբար անհետաձգելի միջամտության կամ պաշտպանական որոշումներում նշված ժամկետներում, իսկ ժամկետները նշված չլինելու դեպքում՝ այդ ակտերի ուժի մեջ մտնելու պահից ընտանեկան բռնություն գործադրած անձի կողմից դիտավորությամբ չկատարելը`

պատժվում է տուգանքով`  նվազագույն աշխատավարձի երեքհարյուրապատիկից հինգհարյուրապատիկի չափով, կամ կալանքով` մեկից երեք ամիս ժամկետով, կամ ազատազրկմամբ` առավելագույնը մեկ տարի ժամկետով:

1. Եթե պաշտպանական որոշմամբ սահմանվում է միևնույն սահմանափակումը, որը նախատեսված է եղել նաև անհետաձգելի միջամտության որոշմամբ, և որն անձը չի կատարել, պատասխանատվությունը վրա է հասնում միայն պաշտպանական որոշմամբ նախատեսված միևնույն պահանջը չկատարելու համար:

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից վեց ամիս հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**Հոդված 1**. Հայաստանի Հանրապետության 2013 թվականի դեկտեմբերի 5-ի վարչական դատավարության օրենսգրքի (այսուհետ` Օրենսգիրք) 77-րդ հոդվածը լրացնել հետևյալ բովանդակությամբ նոր՝ 2-րդ մասով.

«2. «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով սահմանված՝ անհետաձգելի միջամտության որոշումը վիճարկող հայցադիմումի պարագայում դատարանը սույն հոդվածի 1-ին մասով նշված որոշումներից մեկը կայացնում է հայցադիմումը ստանալուց հետո 36 ժամվա ընթացքում:»:

**Հոդված 2.** Օրենսգրքի 84-րդ հոդվածը լրացնել հետևյալ բովանդակությամբ նոր՝ 3-րդ մասով.

««Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով սահմանված՝ անհետաձգելի միջամտության որոշումը վիճարկող հայցադիմումը դատարանը քննում և գործն ըստ էության լուծող դատական ակտը կայացնում է հայցադիմումը վարույթ ընդունելուց հետո 48 ժամվա ընթացքում:»:

**Հոդված 3**. Սույն օրենքն ուժի մեջ է մտնում պաշտոնական հրապարակմանը հաջորդող օրվանից վեց ամիս հետո:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1.** Հայաստանի Հանրապետության 1998 թվականի հունիսի 17-ի քաղաքացիական դատավարության օրենսգիրքը (այսուհետ՝ Օրենսգիրք) լրացնել հետևյալ բովանդակությամբ նոր՝ 35.1 գլխով.

## «Գլուխ 35.1 Պաշտպանական որոշման կայացման վարույթը

**Հոդված 201.1. Դիմում տալը**

1. «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով նախատեսված պաշտպանական որոշման վերաբերյալ դիմումը տրվում է ենթադրաբար ընտանեկան բռնության ենթարկված անձի բնակության վայրի կամ վերջինիս համաձայնությամբ դիմում ներկայացնող մարմնի գտնվելու վայրի ընդհանուր իրավասության դատարան:

**Հոդված 201.2. Դիմումի բովանդակությունը**

1. Պաշտպանական որոշման կայացման վերաբերյալ դիմումն ի լրումն սույն օրենսգրքի 87-րդ հոդվածով նախատեսվող պահանջների, նաև ներառում է`

1) տեղեկություններ այն անձի մասին, որի նկատմամբ կիրառվելու են Պաշտպանական որոշմամբ նախատեսվող սահմանափակումները.

2) «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքի վերաբերելի դրույթները.

3) տեղեկություններ` պատասխանողի և ենթադրաբար ընտանեկան բռնության ենթարկված անձի միջև ընտանեկան և(կամ) արյունակցական կապերի մասին.

4) ընտանեկան բռնության իրական սպառնալիքի առկայությունը հիմնավորող տեղեկություննր.

5) «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով նախատեսված կոնկրետ սահմանափակումների կիրառման մասին նշում.

6) պատասխանողի` «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքին համապատասխան պրոֆիլակտիկ հաշվառման վերցված լինելու հանգամանքը:

2. Առկայության դեպքում դիմումին կցվում է «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքին համապատասխան պատասխանողի նկատմամբ ընդունված` ընտանեկան բռնության անթույլատրելիության մասին պաշտոնական նախազգուշացման մասին և (կամ) անհետաձգելի միջամտության որոշումները:

**Հոդված 201.3. Դիմումի քննությունը**

1. Պաշտպանական որոշման դիմումների քննությունն իրականացվում է սույն օրենսգրքով նախատեսված կանոնների պահպանմամբ՝ հաշվի առնելով սույն գլխի առանձնահատկությունները:
2. Դատարանը գործը վարույթ ընդունելու մասին որոշումը կայացնում է դիմումը ստանալուց 3 օրվա ընթացքում:
3. Դատարանը պաշտպանական որոշման կիրառման մասին դիմումը քննում և դրա վերաբերյալ որոշում է կայացնում դիմումը վարույթ ընդունելու մասին որոշումը կայացնելու պահից 7 օրվա ընթացքում:

**Հոդված 201.4. Դատարանի որոշումը**

1. Գործի քննության արդյունքում դատարանը կայացնում է գործն ըստ էության լուծող հետևյալ դատական ակտերը`

* 1. դիմումը բավարարելու և պաշտպանական որոշումը կայացնելու մասին.
  2. դիմումը մերժելու մասին.
  3. դիմումը մասնակի բավարարելու և դիմումում նշված սահմանափակումներից մեկը կամ մի քանիսը կիրառելու մասին.
  4. դիմումը մասնակի բավարարելու և դիմումում նշված սահմանափակումների փոխարեն այլ սահմանափակում (սահմանափակումներ) կիրառելու մասին:

2. Դատարանի կայացրած` գործն ըստ էության լուծող դատական ակտն ուժի մեջ է մտնում հրապարակման պահից:

3. Պաշտպանական որոշումը դրանում նշված ժամկետից շուտ կարող է վերացվել դատարանի կողմից` բռնարարի և ընտանեկան բռնության ենթարկված անձի հաշտության դեպքում: Պաշտպանական որոշման գործողությունը դադարեցնելու մասին որոշում կայացնելիս դատարանը հաշվի է առնում Աջակցության կենտրոնի՝ բռնարարի և ընտանեկան բռնության ենթարկված անձի միջև կայացված հաշտության վերաբերյալ տրված եզրակացությունը: Աջակցության կենտրոնի կողմից ներկայացվող եզրակացությունը վերաբերում է նրան, թե արդյոք ընտանեկան բռնության ենթարկված անձը հաշտության համաձայնությունը կնքել է կամավոր կերպով և արդյոք գիտակցել է դրա հետևանքները: Եզրակացությունը տալուց առաջ Աջակցության կենտրոնի համապատասխան մասնագետները զրուցում են ընտանեկան բռնության ենթարկվածի և բռնարարի հետ:

4. Որոշման մեջ նշվում է պաշտպանական որոշման կիրառման ժամկետը, որը չի կարող գերազանցել 6 ամիսը, սակայն ընտանեկան բռնության ենթարկվածի և (կամ) նրա խնամքի տակ գտնվող անձանց պաշտպանելու և ընտանեկան բռնության նոր դրսևորումները կանխարգելելու նպատակով դատարանի պատճառաբանված որոշմամբ կարող է մեկ անգամ երկարաձգվել` առավելագույնը մինչև 3 ամիս ժամկետով:

5. Պաշտպանական որոշումը կարող է նախատեսել.

1) ընտանեկան բռնության ենթարկվածի կամ նրա խնամքի տակ գտնվող անձանց ապաստարան տեղափոխելու անհրաժեշտությունը,

2) ընտանեկան բռնության ենթարկվածների բուժման ծախսերի իրականացում բռնարարի կողմից:

6. Պաշտպանական որոշումը ուղարկվում է ընտանեկան բռնություն գործադրած և ընտանեկան բռնության ենթարկված անձանց, իսկ եթե դիմումը ներկայացվել է ոչ ընտանեկան բռնության ենթարկված անձի կողմից, ապա նաև այն ներկայացրած անձին: Անհրաժեշտության դեպքում որոշման պատճենները տրամադրվում են Հայաստանի Հանրապետության ոստիկանությանը և «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով նախատեսված Լիազոր մարմնին և Հայաստանի Հանրապետության արդարադատության նախարարության դատական ակտերի հարկադիր կատարման ծառայությանը՝ որոշման կատարման նկատմամբ հսկողություն իրականացնելու նպատակով: Եթե ի Հանրապետության օրենքով նախատեսված Լիազոր մարմնին և Հայաստանի Հանրապետության արդարադատխնամակալության և հոգեբարձության մարմնին:

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից վեց ամիս հետո:

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

**ՕՐԵՆՔԸ**

**««ՍՈՑԻԱԼԱԿԱՆ ԱՋԱԿՑՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**Հոդված 1. «Սոցիալական աջակցության մասին**» Հայաստանի Հանրապետության 2014 թվականի դեկտեմբերի 17-ի ՀՕ-231-Ն օրենքի 2-րդ հոդվածի 1-ին մասի 7-րդ կետն ուժը կորցրած ճանաչել:

**Հոդված 2.** Օրենքի12-րդհոդվածի 2-րդ մասի 3-րդ կետը շարադրել հետևյալ խմբագրությամբ.

«3) ընտանեկան բռնության ենթարկված անձանց` որպես «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքով նախատեսված ապաստարան՝ մինչև 12 ամիս ժամկետով:»:

**Հոդված 3.** Սույն օրենքի 1-ին հոդվածը ուժի մեջ է մտնում պաշտոնական հրապարակմանը հաջորդող օրվանից մեկ ամիս հետո, իսկ 2-րդ հոդվածը պաշտոնական հրապարակմանը հաջորդող օրվանից 1 տարի հետո:

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

**ՕՐԵՆՔԸ**

**««ՓԱՍՏԱԲԱՆՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**Հոդված 1. «Փաստաբանության մասին**» Հայաստանի Հանրապետության 2004 թվականի դեկտեմբերի 14-ի ՀՕ-29-Ն օրենքի 41-րդ հոդվածի 5-րդ մասը լրացնել հետևյալ բովանդակությամբ նոր՝ 15-րդ կետով.

«15. «Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» Հայաստանի Հանրապետության օրենքի համաձայն ընտանեկան բռնության ենթարկված կամ ենթադրաբար ընտանեկան բռնության ենթարկված անձանց:»:

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից վեց ամիս հետո: